Procesi i paqes izraelito-palestinez, kryesisht i ngrirë gjatë vitit 2011
Palestinezët fituan anëtarësim të plotë në UNESCO, duke shkaktuar reagime nga Izraeli dhe SHBA-ja
Viti 2011 nuk solli shumë zhvillime në procesin e paqes mes izraelitëve dhe palestinezëve. Ndërmjetësuesit ndërkombëtarë u përpoqën të ringjallnin bisedimet e drejpërdrejta për paqen, në një mjedis me pasiguri politike të shkaktuara nga përçarja midis udhëheqësve palestinezë dhe demonstratat popullore në vende të ndryshme arabe. Korrespondenti i Zërit të Amerikës Scott Bobb njofton nga Jeruzalemi. Autoriteti palestinez, i irrituar nga ngrirja e diskutimeve për paqen, bëri kërkesë për anëtarësim të plotë në Kombet e Bashkuara. Çështja e paraqitur prej tij është pezull, por ajo has në kundërshtimin e vendosur të Shteteve të Bashkuara. Megjithatë, palestinezët fituan anëtarësim të plotë në organizatën kulturore të Kombeve të Bashkuara UNESCO, duke shkaktuar reagime nga Izraeli dhe Shtetet e Bashkuara. Izraeli ndërmori hapa mbi ndërtimin e më tepër shtëpive në zonat e pushtuara gjatë luftës së Lindjes së Mesme të vitit 1967. Katërshja e fuqive të mëdha ndërmjetëse në Lindjen e Mesme u përpoq pa sukses të bindëte Izraelin dhe palestinezët për të rinisur bisedimet e drejtpërdrejta midis tyre. Ndërkohë, udhëheqësi palestinez Mahdmoud Abbas dhe lëvizja e tij Fatah u përpoq t’i jepte fund rivalitetin me kundërshtarët e Hamas-it, grupit islamik që kontrollon Rripin e Gazës. Izraeli tha se do të braktiste bisedimet e paqes, nëse palestinezët pajtohen, pasi Hamasi dëshiron të shkatërrojë Izraelin. Megjithatë, qeveria Izraelite liroi më tepër se 1 mijë palestinezë në këmbim të lirimit të një ushtari izraelit, i cili ishte kapur nga Hamasi 5 vjet më parë. Analisti me qendër në Gaza Mahmoud Ajrami thotë se këmbimi i kryer rriti mbështetjen popullore të palestinezëve ndaj grupit Hamas dhe dobësoi atë ndaj zotit Abass. Izraeli filloi të shqetësohej gjithmonë e më shumë pas protestave popullore në disa vende arabe. Udhëheqësit izraelitë patën frikë se erërat e ndryshimit mund të nxisnin ndjenja anti-izraelite dhe të kërcënonin stabilititetin. Gazetari opinionist Danny Rubinstein thotë se partitë islamike që fituan në Tunizi dhe Egjipt gëzojnë mbështetjen e popujve të tyre. Ai mendon se Izraeli dhe Shtetet e Bashkuara duhet të kenë kontakte me to. Mahdi Abdel Hadi i grupit palestinez të studimeve PASSIA thotë se lëvizja islamike po ndryshon dhe po fillon të jetë pjesë e shoqërisë demokratike. Por ai nuk mendon se ata do të braktisin çështjen palestineze. Analistët nuk janë të të njëjtit mendim mbi ndryshimet që mund të sjellin në Lindjen e Mesme protestat e vendeve arabe. Por shumica është dakord se ngrirja e bisedimeve izraelito-palestineze nuk është shenjë e mirë për stabilitetin në rajon.